ವಿದೇಶಿ ಹುಡುಗಿ ಜೊತೆ ಭಾರತದ ಹುಡುಗನ ಮದುವೆ ಮಧ್ಯಪ್ರದೇಶದ ಹುಡುಗ ಅವಿನಾಶ್ ದೋಹ್ರೆ ಮತ್ತು ಮೊರೊಕ್ಕೊ ಹುಡುಗಿ ಫದ್ವಾ ಲೈಲ್ಮಾಲಿ ಸಾಮಾಜಿಕ ಜಾಲತಾಣದಲ್ಲಿ ಪರಿಚಯವಾಗಿ, ಪ್ರೀತಿಸಿ ಮದುವೆಯಾಗಿದ್ದಾರೆ. ಸ್ನೇಹ ಮುಂದುವರಿದು ಪ್ರೀತಿಯಾಗಿದೆ. ಇಬ್ಬರು ಪರಸ್ಪರ ಪ್ರೀತಿ ಒಪ್ಪಿಕೊಂಡು ಮದುವೆಗೆ ನಿರ್ಧರಿಸಿದ್ದರು. ಆದರೆ ಇವರಿಬ್ಬರು ಒಪ್ಪಿಕೊಂಡಷ್ಟು ಸುಲಭವಾಗಿರಲಿಲ್ಲ ಮುಂದಿನ ಹಂತ. ಫದ್ವಾ ಲೈಲ್ಮಾಲಿ ಮೊರೊಕ್ಕೊದವಳು, ಅಧಿಕೃತವಾಗಿ ಮೊರೊಕ್ಕೊ ರಾಜ್ಯ, ಉತ್ತರ ಆಫ್ರಿಕಾದ ಒಂದು ದೇಶ. ಹಾಗಾಗಿ ಅಲ್ಲಿಂದ ಅವಿನಾಶ್ ಆಕೆಯನ್ನು ಸಂಪರ್ಕಿಸುವುದಾಗಲೀ, ನೋಡುವುದಾಗಲಿ ಕಷ್ಟವಾಗಿತ್ತು. ಎಲ್ಲವೂ ಫೋನ್ ಮೂಲಕವೇ ನಡೆಯಬೇಕಿತ್ತು. ದೇಶದ ಸಮಸ್ಯೆ ಜೊತೆ ಧರ್ಮದ ಸಮಸ್ಯೆಯೂ ಇಬರಿಬ್ಬರ ಪ್ರೀತಿಗೆ ಅಡ್ಡಿಯಾಗಿತ್ತು. ಅವಿನಾಶ್ ದೋಹ್ರೆ ಹಿಂದೂ ಮತ್ತು ಫದ್ವಾ ಲೈಲ್ಮಾಲಿ ಮುಸ್ಲಿಂ ಮಹಿಳೆಯಾಗಿದ್ದಳು. ಇವೆಲ್ಲಾ ಸಮಸ್ಯೆಗಳನ್ನು ಮೀರಿ ನಿಲ್ಲಲು ಇವರಿಬ್ಬರು ಮೊದಲೇ ನಿರ್ಧರಿಸಿದ್ದರು. ಅದೇನೆ ಆಗಲಿ ಮದುವೆಯಾಗಬೇಕೆಂಬ ದೃಢ ಸಂಕಲ್ಪ ಮಾಡಿದ್ದರು. ಹೀಗಾಗಿ ಕೊನೆಗೆ ಇಬ್ಬರೂ ಒಂದಾಗುವಲ್ಲಿ ಸುಖಾಂತ್ಯ ಕಂಡರು.